《人日和同院 其三》
宋代·李正民

玉烛初更品物新，又观剪綵镂金人。休嗟岁岁年年貌，且送奇奇怪怪神。

酒有十千元自富，食兼三九未全贫。王孙诗笔能鏖战，夜遣偏师敌富春。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。